Ekonomikos atžvilgiu 2019 m. buvo sunkūs metai Honkongui – 1,2 proc. sumažėjo BVP ir pirmą kartą per 15 metų patirtas biudžeto deficitas. Tai daugiausia lėmė jau 2018 m. pabaigoje veikę išorės veiksniai, t. y. Kinijos ekonomikos sulėtėjimas ir JAV ir Kinijos prekybos ginčas, tačiau lemiamą poveikį, ypač su turizmu susijusiems sektoriams, turėjo neramumai 2019 m. antroje pusėje. Vis dėlto Honkongas turi didelius fiskalinius ir užsienio valiutos rezervus, dėl kurių jis gali išsilaikyti sudėtingomis aplinkybėmis, užtikrinti valiutos stabilumą ir remti verslą. Honkongo finansų ir bankų sektoriai išlieka atsparūs ir itin kompetentingi – dėl to jis gali išlikti pirmasis pasaulyje pradinio viešo akcijų platinimo (PVAP) centras ir išvengti panikos nulemto kapitalo išvežimo.

2019 m. buvo itin sunkūs metai Honkongui – vyravo ilgalaikiai neramumai, pirmiausia kilę dėl pasiūlymų iš dalies pakeisti įstatymą, kuriuo reglamentuojama ekstradicija; pirmasis jų svarstymas Teisėkūros taryboje vyko 2019 m. balandžio 3 d. Antroje metų pusėje vyko didelės demonstracijos, protestai, neišvengta su tuo susijusio smurto, universitetų apgulčių, vandalizmo, be to, sutrikdyta transporto tinklų bei oro uosto veikla ir kiti kasdienio gyvenimo aspektai. Protestuotojai išreiškė penkis reikalavimus Honkongo vyriausybei. Neramumai kilo dėl nerimo tiek politikos, tiek socialinėje ir ekonomikos srityse. Reaguodama vyriausybė panaikino ekstradicijos aktą ir pirmą kartą nuo 1967 m. pasinaudojo specialiaisiais įgaliojimais, kad būtų pradėtas taikyti įstatymas, kuriuo draudžiama viešoje vietoje dėvėti kaukes, taip pat ribotai įsitraukė į bendruomenės dialogą su protestų judėjimo dalyviais. Protestuotojų reikalavimas įsteigti plataus mąsto tyrimų komisiją buvo pagrįstas įtarimais dėl policijos piktnaudžiavimo, tačiau Honkongo vyriausybė atsisakė įsteigti tokią nepriklausomą komisiją. Nepriklausoma skundų dėl policijos veiksmų taryba atlieka kelių atvejų dėl įtariamo policijos piktnaudžiavimo peržiūrą ir 2020 m. pradžioje turėjo paskelbti pirminę ataskaitą, tačiau kilo abejonių dėl jos įgaliojimų tinkamumo.

Atsakydama į ilgalaikius neramumus Honkongo vyriausybė, be kita ko, pasinaudojo plataus masto specialiaisiais įgaliojimais, kurie buvo suteikti kolonijiniu laikotarpiu. Spalio mėn. vyriausybės vadovė Taryboje pasitelkė 1922 m. nepaprastosios padėties reglamentavimo potvarkį, kad pradėtų taikyti reglamentą, kuriuo nuo spalio 5 d. būtų draudžiama dėvėti veido kaukes viešuose susibūrimuose (Reglamentas dėl draudimo dengti veidą). Taip pirmą kartą nuo 1967 m. pasinaudota šiais įgaliojimais. Nors šis žingsnis pritraukė daugumos valdžią remiančių politinių jėgų paramą, jis taip pat sulaukė griežtos kritikos dėl su juo susijusio asmenų laisvių varžymo, dėl to, kad neįmanoma užtikrinti jo vykdymo ir kad įstatymų leidėjams nesuteikiami tikrinimo įgaliojimai.

Lapkričio mėn. protestuotojai užėmė universitetų teritorijas. Kinijos universitete ir Politechnikos universitete vyko susirėmimai su policija, ir jie kelias dienas buvo apgulti. Daug asmenų buvo sužaloti ir daug – areštuoti. Keli iškilūs pilietinės visuomenės veikėjai, įskaitant tuos, kurie tradiciškai yra artimi Pekinui, ėmėsi veiksmų, siekdami tarpininkauti tarp policijos ir protestuotojų, užtikrindami saugų perėjimą keliems protestuotojams. Kilo didelis susirūpinimas dėl medicinos darbuotojų, teikiančių skubią medicininę pagalbą Politechnikos universitete, areštavimo ir netinkamo elgesio su jais; buvo pažymėta, kad dėl to sužaloti protestuotojai negalėjo kreiptis į gydytoją ir taip buvo pažeistos humanitarinės normos. Dėl pastatams padarytos žalos ir karštligiškos atmosferos buvo sutrumpintas universiteto semestras ir pradėta vykdyti nuotolinį mokymąsi. Po rajonų tarybų rinkimų lapkričio mėn. prasidėjo ramesnis laikotarpis gruodžio mėn., per kurį vyko daugiausia taikūs masiniai protestai ir eitynės. Policija parodė, kad yra geriau pasiruošusi leisti susibūrimus, o Pilietiniam žmogaus teisių frontui pirmą kartą nuo rugpjūčio mėn. leista organizuoti eitynes. Protestų judėjimas ir toliau buvo plačiai remiamas: eitynių dalyvių skaičius išliko didelis; Pilietinio žmogaus teisių fronto duomenimis, JT Žmogaus teisių dienos proga gruodžio 8 d. surengtose eitynėse dalyvavo 800 tūkst. žmonių.

Kai kuriuos protestus lydėjo nuolatinis ir didelis smurtas – buvo mėtomi Molotovo kokteiliai ir svaidomi kiti objektai. Nuogąstaujama dėl kai kurių asmenų radikalėjimo protestų judėjime. Policijos pareigūnai dažnai naudojo ašarines dujas, gumines kulkas ir maišelio pavidalo kulkas. Taip pat buvo šaudoma kovinėmis kulkomis. Per metus buvo rasti keli savadarbiai sprogstamieji užtaisai. Lapkričio mėn. vienas protestuotojas patyrė rimtų sužalojimų po to, kai jį į pilvą pašovė policijos pareigūnai, vienas protestuotojas žuvo iškritęs iš automobilių stovėjimo aikštelės ir vienas vyras buvo rimtai sužalotas, nes buvo padegtas po ginčų su protestuotojais.

Didėjant priešinimuisi šiuo klausimu, administracija apribojo teisės akto projekto nagrinėjimą Teisėkūros tarybos komitete. Į aktą įtraukus papildomų apsaugos priemonių, visuomenės pasipriešinimas nesumažėjo. Pilietinis žmogaus teisių frontas pareiškė, kad birželio 9 d. vykusiose eitynėse dalyvavo milijonas žmonių. Birželio 15 d. vyriausybės vadovė Carrie Lam pranešė, kad ekstradicijos akto svarstymas laikinai atidedamas, bet jo neatsisakoma. Pranešama, kad kitose birželio 16 d. vykusiose eitynėse žygiavo du milijonai dalyvių; tai didžiausias toks susibūrimas Honkongo istorijoje. Abejos eitynės buvo taikios. Po to protestuotojų dėmesio centre atsidūrė Teisėkūros tarybos pastatas ir kiti vyriausybės pastatai. Liepos 1 d. keli protestuotojai apiplėšė Teisėkūros tarybos pastatą ir padarė daug žalos, po kurios pastatas buvo uždarytas trims mėnesiams. Po to, kai grupė veidus po kaukėmis slepiančių vyrų geležinkelio stotyje Juen Longe įvykdė smurtinius išpuolius prieš keleivius, kilo visuomenės nepasitenkinimas. Išpuolis įvykdytas po eitynių prieš ekstradicijos aktą ir po įspėjimų, kad protestuotojai susilauks atpildo, jei atvyks į Juen Longą. Policija susilaukė didelės kritikos už tai, kad laiku neįsikišo sutramdyti smurto. Šį incidentą šiuo metu tiria Nepriklausoma skundų dėl policijos veiksmų taryba.

Teisės, laisvės ir lygios galimybės

Apsisprendimo teisės ar nepriklausomybės palaikymas ir toliau lėmė pašalinimą iš rinkimų procesų. Lapkričio 24 d. Demosistō partijos generalinis sekretorius Joshua Wongas buvo pašalintas iš kandidatų rajono tarybos rinkimuose. Jis – vienintelis diskvalifikuotas kandidatas iš 1 098 būsimų tarybų narių. Trijuose valdžios institucijoms skirtuose laiškuose ir atsakydamas į rinkimų pareigūno klausimus Joshua Wongas atsiribojo nuo anksčiau išreikštos paramos nepriklausomybei. Diskvalifikavimo paaiškinime rinkimų pareigūnas tvirtino, kad nei J. Wongas, nei Demosistō partija iš tikrųjų nepakeitė savo požiūrio dėl nepriklausomybės.

2019 m. rugsėjo mėn. Aukštasis teismas nagrinėjo Agnes Chow pašalinimą iš papildomų rinkimų į Teisėkūros tarybą 2018 m. dėl jos ryšių su Demosistō partija ir partijos išreiškiamo pritarimo apsisprendimo teisei. Aukštasis teismas priėmė sprendimą A. Chow peticijos naudai remdamasis procesinėmis priežastimis, kad jai nebuvo suteiktos lygios galimybės atsakyti į tvirtinimą, kad ji nesilaikytų Pagrindinio įstatymo. Teisėjas nusprendė, kad buvo „pažeistas teisingumo reikalavimo arba teisingos procedūros principas“. Tačiau savo sprendime jis pridūrė, kad apsisprendimo teisės ar nepriklausomybės palaikymas neatitiktų Pagrindinio įstatymo.

Honkongo žiniasklaida, įskaitant internetinę žiniasklaidą, išlieka įvairi ir toliau naudojasi didele laisve. Vis dėlto esama susirūpinimo dėl politinės įtakos tam tikrai žiniasklaidai arba dėl vidinės cenzūros. Taip pat kilo susirūpinimas dėl įtariamo nusitaikymo į žurnalistus, įskaitant protestų metu policijos naudojamą smurtą, ir dėl žurnalistų darbo trukdymo vykstant neramumams. Užsienio korespondentų klubas ir Honkongo žurnalistų asociacija paskelbė pareiškimus šiuo klausimu. Organizacijos „Žurnalistai be sienų“ sudarytame pasaulio spaudos laisvės indekse Honkongas užėmė 73 vietą.

Šiais viešosios tvarkos požiūriu sudėtingais metais susirinkimų laisvės iš esmės buvo paisoma – valdžios institucijos suteikė leidimus rengti daug protestų ir eitynių. Suintensyvėjus smurtui, atsisakymas suteikti leidimą burtis dėl saugumo priežasčių tapo dažnesniu reiškiniu. Vienas iš padarinių – dažnesni neleistini susibūrimai ir su jais susijusi protestuotojų ir policijos susirėmimo rizika.



LGBTI asmenų teisės. Naujasis Lygių galimybių komisijos pirmininkas Ricky’is Chu Man-kinas pabrėžė, kad bus dedamos pastangos gerinti kovos su diskriminacija priemones, kad būtų saugomos LGBTI asmenų teisės. Šiuo metu teisės aktai dėl lygybės apima tik lyties, negalios, rasės ir šeiminės padėties aspektus. Ieškiniai, LGBTI aktyvistų pareikšti teismui, turėjo teigiamų rezultatų įgyvendinant teisės reformą. ES biuras prisijungė prie kitų misijų ir dalyvavo metiniame LGBTI parade.

Honkongas ir toliau investavo į pastangas spręsti prekybos žmonėmis problemą ir šiuo tikslu parengė veiksmų planą. Priemonėms, įskaitant galimų aukų nustatymą, teikiami papildomi ištekliai. Tai, kad Honkongas spręsdamas prekybos žmonėmis problemą remiasi teisės aktų tinklu, o ne vienu teisės aktu, buvo paminėta kaip trūkumas. ES ir Honkongas toliau glaudžiai bendradarbiavo šiuo klausimu. Prekyba žmonėmis buvo aptarta per lapkričio mėn. vykusį metinį ES ir Honkongo struktūrinį dialogą. Ketvirtasis metinis ES ir Honkongo praktinis seminaras prekybos žmonėmis prevencijos klausimu, finansuojamas pagal ES TAIEX programą, vyko gruodžio 12–13 d. Jame buvo sprendžiami bendri nerimą keliantys klausimai, kaip antai bendradarbiavimas su pilietine visuomene ir privačiuoju sektoriumi ir prekyba vaikais.

Tebėra trūkumų siekiant užtikrinti veiksmingą namų ūkio darbuotojų iš užsienio teisinę apsaugą. Įstatymu nustatytas minimalusis darbo užmokestis tokiems darbuotojams netaikomas, reikalaujama, kad jie gyventų su savo darbdaviais, o praradę darbo vietą jie turi per dvi savaites susirasti darbą arba bus deportuoti. Vyriausybė ėmėsi tam tikrų veiksmų, kad išspręstų nerimą keliančius klausimus, įskaitant karštosios linijos įkūrimą namų ūkio darbuotojams iš užsienio, kurie siekia patarimo ir pagalbos. Be to, tokie darbuotojai atidžiau tikrinami, siekiant nustatyti prekybos žmonėmis ar priverčiamojo darbo atvejus. Rugsėjo 15 d. Kinijos universitete ES biuras suorganizavo filmo peržiūrą ir ekspertų diskusiją apie namų ūkio darbuotojų iš užsienio teises.

Skurdas ir nelygybė ir toliau kelia didelį susirūpinimą – apie 20 proc. gyventojų gyvena žemiau skurdo ribos. Labai nedaug asmenų gali įsigyti namus brangiausioje nekilnojamojo turto rinkoje pasaulyje ir beveik 45 proc. gyventojų gyvena nuomojamuose viešuosiuose būstuose. Spalio 16 d. savo politiniame pranešime vyriausybės vadovė paskelbė kelias priemones socialinėms ir ekonominėms problemoms spręsti.

Kovos su korupcija sistema išliko aktyvi ir atspari. Honkongas didžiuojasi labai griežtais skaidrumo ir kovos su korupcija priemonių standartais. Ir valdžios institucijos, ir politikos bei verslo sektoriaus veikėjai pripažįsta, jog skaidrumas yra gyvybiškai svarbus tam, kad Honkongas išsaugotų savo kaip tarptautinio verslo centro tvirtą padėtį.

Ekonominė raida

2019 m. smarkiai pablogėjo Honkongo ekonominė padėtis – BVP sumažėjo 1,2 proc. Pirmoje metų pusėje ir toliau vyko 2018 m. prasidėjęs ekonomikos lėtėjimas, dėl kurio per metus BVP išaugo tik 0,6 proc. Dėl to, kad Honkongas priklauso nuo prekybos ir tarptautinių finansų ir atlieka tarpininko tarp Kinijos ir viso pasaulio vaidmenį prekybos, verslo ir finansų srityse, jis yra itin pažeidžiamas išorės priešinių vėjų ir įvykių žemyninėje dalyje. Prasidėjus neramumams birželio mėn. Honkongo ekonomika patyrė nuosmukį ir antroje metų pusėje BVP sumažėjo 2,8 proc.

Dėl mažesnio žemių pardavimo, mokestinių pajamų ir padidėjusių išlaidų 2019 m. pabaigoje Honkongas užregistravo pirmąjį biudžeto deficitą per 15 metų. Rugsėjo mėn. bendrovė „Fitch Ratings“ Honkongo kredito reitingą sumažino iki AA (iš AA+) su neigiama perspektyva, be to, bendrovė „Moody’s“ taip pat pakeitė Honkongo perspektyvą į neigiamą. Tačiau net ir sumažinus reitingą, teritorijos reitingai tvirtai išliko investiciniame reitinge, be to, Honkongas turi didelius fiskalinius rezervus, kurie sudaro apie 40 proc. jo BVP.

Honkongo išorės prekybą neigiamai paveikė sudėtingos išorės aplinkybės. Per metus prekių eksportas ir importas sumažėjo atitinkamai 4,1 proc. ir 6,5 proc. Tai savo ruožtu turėjo tolesnį poveikį su prekyba susijusių paslaugų sektoriams, kurie sudaro apie 20 proc. Honkongo užimtumo ir BVP. Be kita ko, antroje metų pusėje dėl neramumų smarkiai sumažėjo mažmeninė prekyba ir visus metus buvo 11,1 proc. mažesnė. Išorės prekyba, mažmeninė prekyba ir BVP augimas pradėjo silpnėti jau 2018 m. – iš to matyti, kad ekonomikos pagreitis sumažėjo daug anksčiau nei birželio mėn. prasidėję neramumai.

Vienas iš matomiausių neramumų padarinių – sumažėjęs turistų skaičius. Po birželio mėn. turistų, palyginti su ankstesniais metais, sumažėjo 39 proc. Tradiciškai apie 80 proc. turistų atvyksta iš žemyninės Kinijos ir skaičiuojama, kad jie sudaro maždaug 40 proc. visos mažmeninės prekybos mieste, ypač prabangos sektoriuje. Be mažmeninės prekybos, turistų sumažėjimas buvo labai juntamas ir apgyvendinimo, maisto, gėrimų ir transporto sektoriuose.

Nepaisant nuosmukio, nedarbas padidėjo tik nežymiai – nuo 2,8 proc. 2018 m. paskutinį ketvirtį iki 3,3 proc. 2019 m. paskutinį ketvirtį. Tačiau jeigu ekonomika nepagerės, darbo rinka galėtų patirti dar didesnį spaudimą. Infliacija buvo kontroliuojama – pagrindinė infliacija pagal VKI buvo 3 proc.

Nuo gegužės iki gruodžio mėn. turto kainos sumažėjo 4,5 proc., bet dėl geros metų pradžios per visus 2019 m. kainos padidėjo 5,4 proc. Honkongas tebėra vienas iš būsto pirkėjams mažiausiai prieinamų pasaulyje urbanistinių centrų. Vidutinis viešojo nuomojamo būsto laukimo laikas pailgėjo iki 5,4 metų.